Jelaskan Kegunaan sebagai senjata menyerang dari Kapak binjai manis dalam bahasa melayu

Pada masa dahulu, kapak binjai manis merupakan senjata pilihan samseng di Kelantan, tetapi nama Kapak Siam melonjak menjadi terkenal pada pertengahan 1960-an apabila ia digunakan dalam pembunuhan wakil rakyat PAS Samad Gul Ahmad Mianji berhampiran pasar lama Perbandaran Kota Baharu.

Golongan samseng atau gedebe yang tiada kerja dan mahu mencari gaduh sahaja biasanya menyelit mata kapak kecil yang diikat pada hujung kain semutar untuk digunakan sebagai kapak terbang. Sekiranya ia digunakan sebagai satu peringatan, mata kapak akan dibungkus dengan hanya mendedahkan beberapa inci hujung mata untuk mengelak kecederaan parah. Di situlah diukur kadar kebiadapan orang itu. Jika lebih banyak hujung mata yang tidak dibungkus, bermakna lebih besarlah salahnya. Dengan itu ia digelar kapak bungkus.

Selain itu terdapat juga serangan yang dilakukan dengan mengikat hulu kapak dengan kain atau tali, dengan itu ia dinamakan kapak terbang. Punca kain akan diikat pada pergelangan siku. Kapak akan dibaling dan disentak semula ke dalam genggaman tangan. Serangan ini biasanya dilakukan oleh orang yang memiliki kemahiran tinggi. Sebaliknya pula, sekiranya mereka yang berniat membunuh, mereka menetak di kepala atau dahi hingga kapak itu terlekat di situ.

Terdapat juga sejenis kapak kecil lagi yang dikenali sebagai kapak kecil Kelantan. Kapak binjai manis biasanya memiliki mata yang kelihatan berseni dengan lebih lebar melengkung pada bahagian bawah, berbanding kapak kecil Kelantan yang memilik mata seperti kapak biasa tetapi bersaiz lebih kecil. Kapak binjai manis lebih sesuai untuk membunuh, kerana matanya yang melengkung sedikit menyebabkan ia sukar ditarik keluar apabila dipacak pada kepala mangsa. Serangan kapak binjai manis juga boleh menyebabkan seseorang menjadi gila sama ada akibat hentakan di kepala atau ditusuk hulu kapak yang diperbuat daripada pokok nibung. Penduduk tempatan percaya bahawa getah nibung yang bercampur darah akan lebih berbisa. Ia boleh menyebabkan keracunan atau sawan. Bagaimanapun bisa nibung itu boleh dikurangkan dengan minum air kelapa atau menyapu luka dengan air perahan limau nipis.

Pada masa kini, dengan penguatkuasaan undang-undang yang lebih ketat, kapak binjai manis kurang lagi digunakan untuk berkelahi secara meluas, tetapi lebih popular sebagai barang perhiasan.